
When there’s an injustice, whether against you,
someone you love or believe in, don’t sit down.
Don’t sit down on them, THEY NEED YOU!
Johnny Depp, 2022

Hvem jeg vil takke

Det er mange som kan navngis, men enda flere som ikke kan det, derfor lar jeg de fleste navn ligge. Dere vet alle at uten dere hadde denne boken aldri blitt til. Noen har lyttet, lest og heiet på meg og gitt meg styrke, andre delte sin historie som hjalp meg til å forstå hva jeg var utsatt for. Ett navn vil jeg oppgi, og det er Hilde Carling. Hun lot meg fritt få bruke et av hennes foto som forsidebilde. Et bilde som symboliserer mye for flere av oss her i boken som deler fra vårt liv.

Min høyt elskede mann Jan som jeg aldri kan få takket nok, vil jeg takke åpent. For en mann! Han har virkelig holdt ekteskapsløftet om å være der i gode og onde dager. Deretter vil jeg takke fastlegen min Halgrim Haug, som har snakket med meg så å si hver uke siden 10. januar 2020. Elin på NAV som tok meg i forsvar da mine ledere gjorde meg redd. Ikke minst at hun tok seg tid til å forklare på en forståelig måte hvorfor jeg ikke kunne få penger så lenge jeg var i USA. Sender også en stor takk til regnskapsfører Knut Tørnblad som har passet på selvangivelser og det som verre er i 23 år, og regnskapsfører Vibeke Krogh som har holdt i alt når tallforståelsen sviktet helt.

Sist, men ikke minst vil jeg takke Anne Williamson som har vært min korrekturengel fra første utkast av manuset. Et kaosmanus som kom da jeg var veldig syk i USA. Takk for alt du har lært meg så langt.


Forord

Med ni små ord fra karmelittmunken Wilfrid Stinissen forsto jeg med ett årsaken til den invalidiserende smerten som på nytt var blitt utløst. Setningen: I helvete finnes ingen solidaritet, bare en fryktelig ensomhet. Den gjorde meg i stand til å forstå roten til mitt helvete. Det som hadde skjedd utløste et ekko i meg, aktivisert av velkjente følelser: Utenforskap. Ensomhet. Frykt. Følgesvenner som har vært med meg så lenge jeg har kunnet huske.

Livet på skyggesiden og ensomheten der var jeg godt kjent med, og hadde utviklet metoder for å håndtere. Denne gangen var jeg imidlertid forsvarsløs. Nå var det mine likesinnede, de som hadde reist seg og kommet ut av en helvetes eksistens, samt personer med høyere utdanning fra det ordinære storsamfunnet som jeg hadde satt på en pidestall, som utløste den velkjente smerten ensomhet gir. Forskjellen denne gang var at jeg sto med en fot i et jordisk helvete og et helt bein i det som er min himmel på jord – og trodde jeg var sterk nok.

Allerede året før alt begynte å rakne skikkelig, hadde jeg blitt tvunget til å ta et valg som derfor nå avgrenset konflikten til bare å gjelde arbeidsplassen min. Men det som skjedde, rammet fryktelig hardt likevel, for jeg tok ikke min svekkede psykiske styrke med i beregningen.

Det hele begynte med at jeg skulle hjelpe andre ut av deres helvete. Påstanden var at noen av mine medarbeidere hadde gjort livet verre for dem. Min lojalitet var der den alltid hadde vært de siste 25 årene – hos de hjelpesøkende. Jeg kunne ikke snu ryggen til dem, spesielt ikke til de som hadde små barn. For jeg visste jo hvor jævlig vondt det kunne være når man står alene etter å ha vært utsatt for overgrep, vold, krenkelser eller utnyttelse på annen måte, følelser som til sist ville ramme barna. Ubevisst ble deres smerte overført på meg, og plutselig var det ikke bare deres liv det handlet om lenger. Men også mitt.


Prolog

Psykolog Per Isdal har skrevet en svært viktig bok rettet mot medarbeidere i helse- og omsorgsektoren i Norge: Smittet av volden. Han har også holdt et svært viktig foredrag for den samme yrkesgruppen, som hovedsakelig arbeider innen vold og kriminalitet, psykiatri og rus, med tittelen Medfølelsens pris.


Sitat Per Isdal:

«Psykisk helsevern er det feltet jeg har arbeidet mest innenfor, og det feltet jeg kjenner best innenfor helse- og sosialområdet. Jeg føler meg ganske trygg når jeg påstår at hjelperens egne psykiske vansker eller reaksjoner har vært et stort tabu. Hjelpernes reaksjoner har i liten grad blitt snakket om, det har ikke vært tatt opp i undervisningen av helsearbeidere, og knapt nok blitt skrevet om i Norge»



Han er nesten overtydelig på hvor viktig det er at hjelperne har en trygg ledelse i ryggen når de skal utføre sitt arbeid. De menneskene som for øvrig Per Isdal har arbeidet med i over 30 år, og som til slutt gjorde at han møtte veggen, er de samme som jeg har arbeidet med i nærmere 25 år. Per Isdal har sin bakgrunn, oppvekst og utdanning, og sitt faglige og private nettverk. Jeg har hatt min vei i livet. Han vokste opp et godt steinkast fra meg i Oslo, han i Iladalen, jeg i Fredensborgveien, han utdannet seg til psykolog, jeg utviklet rusavhengighet. Han etablerte stiftelsen Alternativ til vold 1987, jeg en annen stiftelse i 2002 for blant annet flere av hans pasienter i Oslo fengsel, etter at jeg ble rusfri. Jeg vet ikke hva som er hovedårsaken til at Isdal gikk ned for telling. Derimot vet jeg veldig godt hvorfor jeg gjorde det.

Diskusjonen rundt erfaringskonsulenter i russektoren pågår for fullt i sosiale medier, og dette er den utløsende faktoren for denne boken. Jeg vil vise en side av hjelpetiltak for hjelpesøkende som er lite belyst. På Facebook snakkes det blant annet om hvor stort ansvar medarbeidere med egenerfaring kan inneha overfor syke mennesker og deres pårørende, uten at de har noen formell kompetanse. Erfaringer som trekkes frem er blant annet at de kan ha problemer med å skille mellom rollen som en ansatt tjenesteyter i dag – og den tjenestemottakeren de var i går. Det løftes også frem at de kan ha en atferd som blir sett på som grenseoverskridende, sett ut fra en ordinær ansatt, men at de representerer noe annet fordi en erfaringskonsulent kan ha samme bakgrunn som den hjelpesøkende de er satt til å hjelpe.

Enkelte steder kan også erfaringskonsulenten omgås dem de har en behandlerrelasjon til, som en likeperson eller venn i og utenfor selvhjelpsgrupper og være tilgjengelig utenfor den ordinære arbeidstiden. Erfaringskonsulenten kan snakke om helgens fyllefest, for så å gå tilbake på jobb mandag morgen og late som ingenting har skjedd både overfor arbeidsgiver og pasienter. Og de kan fortsette å gi pasienter råd om hvordan de skal mestre livet som rusfri. I verste fall kan erfaringskonsulenter misbruke informasjonen de har fått om pasienten på møter i selvhjelpsgrupper, i terapirommet eller på institusjonen der de arbeider.

Selv om jeg for det meste har opplevd veldig mye godt arbeid av erfaringskonsulenter, miljøarbeidere med brukererfaring og likepersonsarbeid, er dessverre ingenting av det ovenfor nevnte ukjent for meg. Man kan få et bredere perspektiv på bruker- og erfaringsmedvirkning gjennom å lese boken Kritiske perspektiver på brukermedvirkning (Skjeldal, E. (Red.) (2021) ), en bok som kartlegger mer enn feltet for rus og psykisk helse. Av det jeg har fått med meg via sosiale medier innenfor feltet der jeg har jobbet, ser jeg at mye av oppmerksomheten er rettet direkte mot ansatte og frivillige, og overhodet ikke mot de som er ledere og har et arbeidsgiveransvar.

Jeg har selv vært daglig leder og styremedlem av en brukerstyrt stiftelse jeg grunnla, samt har erfaringer som nasjonal faglig leder i en avholdsorganisasjon – og jeg vet hvor krevende det til tider kan være å ha medarbeidere med samme brukererfaring som deg som leder, og som personer i målgruppa for arbeidet. Jeg endte opp som daglig leder uten lederkompetanse, bortsett fra litt erfaring som praktikant fra et par rusinstitusjoner. Erfaringene mine var mest basert på eget rusmiljø i rus. Helsefaglig utdanning tok jeg først etter at jeg ble rusfri. Uten utdanning eller kompetanse til å drive en stiftelse, eller å ha ansvar for mellom 20–30 medarbeidere, hvorav noen lønnede og andre på frivillig basis, var jeg stort sett redd og følte at jeg kom til kort. Noe jeg var tydelig på overfor både mine medarbeidere og styret i Stiftelsen. Jeg hadde ingen å sammenlikne meg med, og valgte å lytte til dem som sa: «Dette går bra, du gjør en knalljobb som leder – bare kjør på.» Til tross for at jeg de seks siste årene i Stiftelsen til tider bare ville reise meg opp og gå min vei, holdt jeg det gående av hensyn til medarbeidere og tjenestemottakere.

I dag vet jeg bedre. Alle med personalansvar kan oppleve det som krevende. Faktisk er det så krevende at det også er en egen profesjon med krav om utdanning. Og selv godt utdannede kan oppleve utfordringer de ikke lykkes så godt med. Det handlet overhodet ikke om at jeg var dum, slik jeg trodde jeg var. Selvfølgelig hadde jeg en del tilleggsutfordringer siden de aller fleste av mine medarbeidere hadde en brukerbakgrunn som rusmiddelavhengig, straffedømt og/eller pårørende. De fleste hadde ingen eller minimal arbeidserfaring fra et ordinært arbeid på arbeidslivets premisser, eller utdanning og livserfaringer fra storsamfunnet. Relasjonelle problemer er velkjent for dem som har levd et liv i rus og andre dysfunksjonelle miljøer. Det gjorde selvfølgelig ikke saken bedre at jeg hadde mine brister og følte at jeg kom til kort ut fra egne livserfaringer og selvbildet mitt. Til tider ble dette en ekstra belastning, både for andre og meg selv.

Jeg fikk en bratt læringskurve på mange måter, men det viktigste jeg lærte var: Skal man være leder, spesielt om man skal invitere mennesker med en trøblete bakgrunn inn som medarbeidere, så må man ha et genuint ønske om å ta det ansvaret det medfører. Man må tilegne seg den nødvendige kunnskapen og kompetansen man selv trenger, og legge til rette for å gi medarbeideren opplevelser av mestring. Samtidig er det viktig å fjerne skammen – følelsen av at man ikke er god nok eller hører til sammen med de øvrige kollegaene. Man må også ha styrke og mot til å fjerne de råtne eplene i kurven. Og de må fjernes raskt før de påvirker hele personalgruppen negativt.

Er det kjent at det er en utbredt mobbekultur på arbeidsplassen, hvor lederen kanskje er den som står i spissen for mobbingen, bør man være varsom med å ansette personer med psykiske og sosiale utfordringer. Det gjelder så vel i lønnet som ulønnet arbeid. Mange erfaringskonsulenter, miljøarbeidere og/eller frivillige har ofte bare egne erfaringer med eget og andres rusmiddelbruk eller psykiske lidelser å bygge på. Selv vi med brukerbakgrunn og utdanning innen helse- og omsorgsfeltet, men med liten yrkeserfaring på området, bør etter mitt syn ikke ansettes i dysfunksjonelle arbeidsmiljøer. Spesielt om vi skal arbeide i direkte tilknytning til de hjelpesøkende. Vi trenger uansett å ha tilgang på en forsterket veiledning en god stund, så vi kan få en realitetssjekk på ting vi kan få negative reaksjoner av.

Det jeg mener hjalp meg i de mest krevende årene i gjenreisingen av mitt eget liv, i oppbyggingen av Stiftelsen, gjennom kreftbehandling, hjerteoperasjon, ruspolitiske kamper, intriger og personalkonflikter, var nok at jeg hadde bodd for meg selv og vært i arbeidslivet fra jeg var 14 år. I tillegg gikk jeg raskt i gang med en helsefaglig utdanning etter utskrivelse fra siste opphold på rusinstitusjon. Slik jeg opplever det, var fagkunnskap og samtaler med en katolsk pater, og stille dager hos nonner, det terapeutiske grepet som hjalp meg til bedre psykisk helse og rusfrihet. I tillegg visste jeg veldig godt hvor jeg ville med mitt bidrag da jeg grunnla Stiftelsen.

Samtidig ga utdanningen meg kontakt med fantastiske mennesker som ble mine gode veiledere, mentorer og støttespillere. Det å forstå sammenhengen mellom årsak og virkning gjorde at jeg skjønte mer av hvorfor jeg reagerte og handlet som jeg gjorde – og hadde gjort. Det vil si at min spiseforstyrrelse, selvskading og rusmisbruk hadde vært mestringsstrategier for å holde ut med livet. Denne kompetansen ble drivkraften til alt mitt videre virke i psykisk helse-, rus- og kriminalomsorgsarbeid. Jeg ville gi alt jeg hadde lært videre til andre med samme bakgrunn som meg, spesielt de med barn, slik at de kunne finne sin vei til det livet de ønsket seg eller hadde drømt om.

Veien fra studier i anatomi, fysiologi og patologi gikk videre til fordypning i atferd og atferdsforstyrrelser som var skapt i barne- og ungdomsår, samt avhengighetsforstyrrelse og misbruk. Videre til studier av kriminalitet som livsstil, og til relasjons- og tilknytningsvansker. I 2005 ble jeg Norges leder for NADAs Internasjonale nettverk og toppet det hele med høyskoleutdanning innen kristen sjelesorg i 2013. I løpet av min praksistid, som i alt varte fra februar 1997 frem til begynnelsen av 2020-tallet, fikk jeg verdens beste veiledning i arbeidssammenheng av Per Lauborg, Lizzie Honig-Nybakk, terapeut Bo-Gunnar (Bosse) Johansson, programutvikler, forfatter og terapeut Gunnar Bergstrøm, psykiater og akupunktør Michael O. Smith og pedagog, programutvikler og terapeut Eva Wahlund. I tillegg fikk jeg god motivasjon av akupunktør Svein Justin Johansen. Ved siden av alle de nevnte fikk jeg også mye kunnskap gjennom å sitte som leder av Aker universitetssykehus’ brukerforum under ledelse av Helle D. Gjetrang. Men jeg har også fått viktig lærdom av maktsyke mennesker som jeg opplevde dolket andre og meg i ryggen, for selv å oppnå posisjon og makt.

Dr. Michael O. Smith, Eva Wahlund og Bosse Johansson forsto hvor jeg ville og visste hva jeg trengte for å lykkes, og de ga meg gode verktøy. Først og fremst var de samstemte i at jeg måtte ha klare retningslinjer i tilnærmingen vi medarbeidere skulle ha overfor brukere av våre tjenester. Men i tillegg også hvordan vi skulle opptre i Stiftelsen og mot hverandre. De retningslinjer jeg innlemmet i Stiftelsen, ble med andre ord hentet fra sykehus og institusjoner som hadde mange års erfaring med en sammensatt personalgruppe, både folk med og uten egenerfaring. Dette gjorde sitt til at vi raskt kunne avsløre avvik og styrke det som var nødvendig i forhold til Stiftelsens målsetning: Hjelp til videre hjelp.


Sitat: Psykiater Michael O. Smith

Stiftelsen har det beste terapeutiske fellesskapet jeg har sett. Jeg har arbeidet som psykiater med spesialisering innen avhengighet de siste 40 årene, og har selv vært med å grunnlegge og utvikle slike fellesskap. Jeg har arbeidet for tre vertsinstitusjoner for The World Therapeutic Community Association. Stiftelsen har en bemerkelsesverdig suksessrate i å utvikle og beholde seniormedarbeidere til sitt utviklingsprogram. De har klart å nå sine mål med en lavkostmodell hvor kvalitet i alle ledd har vært avgjørende for å lykkes. Stiftelsen har utviklet godt samarbeid med en rekke organisasjoner og aktører, både private og offentlige. De tilbyr et bredt spektrum av tjenester og støtte til videreutvikling. De har også rekruttert et sterkt og uavhengig styre. Jeg har besøkt Stiftelsen nær sagt hvert eneste år siden 2007 og fulgt utviklingen tett. Det har vært en fornøyelse å samarbeide med dem om utviklingen av programmet hvor de supplerer med NADAs øreakupunkturprogram. Tilsvarende øreakupunkturprogram er i bruk i mer enn 25 land.

(Styret dr. Smith nevner her, er det kun to medlemmer igjen av, vi andre forsvant fra 2015–2018.)



I det første styret i Stiftelsen var det både tidligere alkohol- og rusmiddelmisbrukere, pårørende og personer uten brukerbakgrunn. Samlet satt vi både med brukererfaring, juridisk og økonomisk kompetanse. En helt fantastisk gjeng. Advokaten som satt i det første styret, var svært opptatt av at de som mottok lønn skulle ha en arbeidskontrakt med en stillingsinstruks. De frivillige skulle også ha kontrakter, slik at både medarbeidere og arbeidsgiver kunne ha realistiske forventninger til hverandre. Alt ble tatt på alvor og gikk ordentlig og profesjonelt for seg, og jeg følte stor glede over at dette seriøse styret gjorde så mye godt med tanke på brukerne. På samme måte arbeidet vi også frem vedtektene til Stiftelsen, det var aldri noen tvil om hvem vi skulle arbeide for. Det var ene og alene de hjelpesøkende.

De frivillige måtte skrive under på retningslinjene (se vedlegg 1 bak i boken), som ble deres kontrakt. Ansatte måtte også skrive under på disse, i tillegg til at de fikk en stillingsinstruks. Etter mitt syn var vi alle en gjeng som ville gjøre en felles innsats, og vi måtte ha de samme trygge rammene i arbeidet vårt. De syv første årene het det seg at jeg var et arbeidende styremedlem uten lønn, men alt foregikk det for meste på frivillig basis av alle. Det var viktig for meg at frivillige aldri satt med hovedansvar for utførelsen av en arbeidsoppgave, og derfor alltid var sammen med en lønnet eller meg. Det vil si at vi alltid var minst to på jobb eller oppdrag utenfor våre lokaler. Tiden som frivillig skulle de bruke på å finne ut hvor veien skulle gå videre. Noen ble værende og gikk over i lønnet arbeid når det ble en åpning for det. Andre gikk inn i det yrket de hadde drømt om en gang eller fått interesse for.

I årenes løp var det mange gode folk som ga meg styrke på ulike områder, noe jeg igjen forsøkte å bruke i mitt daglige arbeid etter hvert som Stiftelsen ble større og fikk mer offentlige midler. I 2010 skrev jeg også et strategidokument sammen med et av styremedlemmene. Vedkommende hadde vært med meg siden oppstarten i 2002 og hadde også utviklet andre tiltak i rusfeltet. Helle D. Gjetrang, hennes faglige leder Berge Jervin-Steinsvåg, medisinfaglig rådgiver psykiater Per Føyn og resten av teamet jeg fikk arbeide med på Aker universitetssykehus (AUS), lærte meg mye om viktigheten av at vi måtte ha en felles forståelse av bakgrunn, hensikt og mål med arbeidet. Det er kun gjennom en slik strategi man kan lykkes, så dette ble også malen for strategidokumentet til Stiftelsen.

Når jeg ser tilbake på de siste tiårene, tenker jeg: over 26 år i det arbeidet jeg har elsket og fortsatt elsker – det å være med på å gi HÅP til dem som har mistet det, er rett og slett det største jeg kan oppleve. Det hele startet først med noen år som frivillig ulike steder i rusfeltet, deretter jobbet jeg 16 år som leder av Stiftelsen jeg grunnla, og videre som faglig leder i en internasjonal avholdsorganisasjon for deres avdeling i Norge i knappe to år.

Med boken håper jeg å vise hvor bra det kan gå der hvor det er et godt lederskap og team, og hvor forferdelig dårlig der man har svake ledere uten skikkelig mål og mening. Eller kanskje rettere sagt: Der målet er noe annet enn det som er uttalt. Jeg vil fortelle om sår som har blitt revet opp som følge av min mangel på kunnskap på flere områder, men også mangel på profesjonell støtte – og om kamper som måtte kjempes i mitt arbeidsfelt. Det siste handlet for meg personlig om ikke å bli rammet av andres higen etter posisjon og makt. Jeg opplevde nemlig at svært få kjempet helhjertet for de hjelpesøkende. For mennesker som står på sine knær og trygler om hjelp til å mestre hverdagen uten rus, med hele sin sårbarhet. Det jeg så mest av de siste årene, var imidlertid at mange kjempet for dem som ønsket noe annet – og som lyktes fordi de hadde sterke folk på sin side.

Den største feilen jeg har gjort i arbeidssammenheng, var at jeg aldri hadde en bevissthet rundt min rolle som leder. Jeg forsto ikke at de rundt meg så meg som en sjef. Ordet flat struktur passet meg, uten at jeg kanskje helt forsto hva det innebar. I tillegg var jeg veldig naiv og hadde ingen tanker om at andre i samme jobb kunne ha skjulte motiver. Utgangspunktet mitt var at vi alle kun ville gjøre det beste for de som slet og var hjelpetrengende. Og at vi gjennom å finne ut hva som var våre sterke og svake sider, bidro der vi kunne gjøre best nytte for oss. Mye jeg gjorde, var på ren ryggmargsrefleks – ofte utløst av usikkerhet, redsel, frustrasjon og irritasjon på slutten. En usikker, sliten og utbrent sjef gjør ingen god jobb, og en slik ble jeg. Jeg er fryktelig lei meg for at ingen var ærlig med meg om hva jeg kunne gjort bedre. Så langt har ingen villet snakke med meg, jeg har kun fått høre rundt om hva jeg har gjort galt.

Flere år etter at jeg hørte et foredrag av forfatter og forsker Yngve Hammerlin om sekundærtraumatisering, lærte jeg mer om dette fenomenet i sjelesorgutdannelsen i 2013. Jeg fikk også en god repetisjon gjennom å lese boken til Per Isdal i 2018. Veldig enkelt forklart kan sekundærtraumer bli utløst av en annens traumereaksjon eller av at et gammelt traume kan reaktiveres av samme grunn, slik at det oppstår et nytt traume. Spesielt har jeg vært og er opptatt av fenomenene i forbindelse med personer som har diagnosen posttraumatisk stresslidelse og som utfører arbeid innen helse- og rusomsorgen. Etter siste års erfaringer har interessen utviklet seg til å se nærmere på hvordan ledere med mangel på kunnskap om psykiske lidelser og posttraumatisk stress kan forverre og opprettholde traumereaksjoner hos medarbeidere. Selv ble jeg offer for akkurat dette – og jeg vil dele mine erfaringer om hva som skjedde med meg, som sluttet i jobben min fordi jeg ble re-traumatisert og ble påført nye traumer av arbeidsmiljøet. Ikke en eneste gang har tjenestemottakere vært hovedårsaken til den livssituasjonen jeg havnet i. Aktiveringen av traumer ble utelukkende utløst av mine lederes og kollegers atferd mot tjenestemottakere, eller direkte mot meg.

Min historie handler om hva som førte til at jeg brøt sammen på grunn av et giftig arbeidsmiljø, slik at jeg måtte slutte i arbeidet og i dag er ufør igjen. Og om brukere og andre sårbare medarbeidere fra samme arbeidssted som har tatt kontakt fordi de har trengt trøst og støtte. Av samme grunn som meg. Jeg ble kontaktet av dem da jeg var lengst nede, og jeg forsøkte å være der for dem så godt jeg kunne. Noen av oss ble en støtte for hverandre.

Sammen med flere andre som har bidratt med sine erfaringer, og som jeg skriver om i boken, ønsker jeg at det vi deler kan forebygge alvorlige konsekvenser, i verste fall død, som følge av kunnskapsløse hjelpere og dårlige ledere i fremtiden. Sist, men ikke minst håper jeg at de som føler at de står alene i en tilsvarende situasjon, kan finne trøst og håp med boken.

Håpet mitt er også at min og de berørtes erfaringer kan komme til nytte for helse- og omsorgsarbeidere. Mange sliter nemlig med tilsvarende opplevelser som vi har vært utsatt for, uten å ha noen å kunne snakke med. Som Per Isdal sier så er den psykiske helsen hos helse- og omsorgsarbeidere et tabuområde.

For ordens skyld vil jeg nevne at navnet på de fleste personer er anonymisert, og både navn og kjønn kan være endret. I tillegg er også navnet på mine tidligere arbeidsplasser endret og blir nevnt med tiltaksform. Dette er min historie og mine opplevelser av alt som skjedde fra oppvekst og frem til i dag (2023).

Historien omhandler mitt yrkesaktive liv i rus- og kriminalomsorgen, og at jeg aldri fikk mulighet til å imøtegå alle påstander som nesten tok livet av meg. På bakgrunn av alle e-poster, lydopptak fra møter og skjermbilder av sms-er og meldinger på Messenger, er det ikke mye jeg tviler på av det som ble fortalt meg. Historien omhandler svik, maktkamper og dolkestøt, og hvordan jeg ble frarøvet tillit til mennesker jeg i utgangspunktet hadde høye tanker om og stolte på; om nye traumer som jeg ble påført og gamle som ble vekket til live igjen. Og kampen for å renvaske meg fra falske påstander – og hvordan jeg egentlig bare gravde min egen grav.

